Dhiúltaigh Comhairle Cathrach Bhaile Átha Cliath d'iarratas pleanála do na chéad seomraí insteallta sa tír ina ndéanfaí maoirseacht ar andúiligh drugaí nuair a bhíonn siad ag cur snáthaidí iontu féin.

Rinne catharnas Merchants Quay iarratas leis na háiseanna seo a chur ar fáil san fhoirgneamh atá acu ar Ché na gCeannaithe i lár na cathrach.

Bheadh na seomraí in ann freastal ar thart ar 100 duine sa ló.

Dhiúltaigh an Chomhairle Cathrach cead pleanála a thabhairt ar an mbonn nach raibh plean póilíneachta ag lucht an togra agus de bharr an drochthionchair a dúradh a bheadh ag a leithéid d'áis ar chúrsaí turasóireachta.

Dúirt an catharnas go raibh an-díomá orthu faoin gcinneadh agus go gcuirfeadh sé daoine leochaileacha go mór i mbaol.

Bhí áis den chineál seo ina chuid lárnach den stráitéis náisiúnta drugaí agus cuireadh i gclár an Rialtais é trí bliana ó shin.

Deirtear go bhfuil a leithéid ag teastáil leis an líon daoine a fhaigheann bás mar gheall ar mhí-úsáid drugaí a laghdú agus leis an líon snáthaidí a bhíonn caite thart ar na sráideanna a laghdú freisin.

Tá achomharc déanta faoin gcinneadh chuig an mBord Pleanála.